ไอแอมใช้หนี้คืนก่อนกำหนด
บริหารสินทรัพย์ธนาคารอิสลาม โชว์ผลงานดี เตรียมใช้หนี้คืนไอแบงก์ก่อนกำหนด หลังกำไรปี 2561 พุ่ง 900 ล้าน
14 มี.ค. 2562

บริหารสินทรัพย์ธนาคารอิสลาม โชว์ผลงานดี เตรียมใช้หนี้คืนไอแบงก์ก่อนกำหนด หลังกำไรปี 2561 พุ่ง 900 ล้าน
นายธงรบ ด่านอำไพ ผู้จัดการบริษัท บริหารสินทรัพย์ ธนาคารอิสลามแห่งประเทศไทย (ไอแอม) เปิดเผยว่า ไอแอมตั้งเป้าชำระเงินคืนให้ไอแบงก์ก่อนกำหนดในปีนี้และปีหน้า มีผลให้สถานะผลประกอบการของไอแบงก์ ดีขึ้น และไอแอมจะมีผลประกอบการ ดีขึ้นด้วย อีกทั้งยังช่วยกระทรวง การคลังและรัฐบาลประหยัดค่าใช้จ่ายที่ไอแอมตั้งงบประมาณอุดหนุนจากรัฐในการจ่ายเงินชำระหนี้ตามตั๋วสัญญาใช้เงินให้กับไอแบงก์
"ตามสัญญาเราจะครบกำหนดชำระคืนเงินงวดแรกในเดือน มิ.ย. 2563 หากไอแอมสามารถชำระเงิน บางส่วนตามกระแสเงินสดที่เพิ่มขึ้น จากผลประกอบการให้กับไอแบงก์ ก่อนครบกำหนดสัญญาภายในปี 2562 นี้ ซึ่งจะเป็นการลดค่าใช้จ่ายของไอแอมที่ต้องจ่ายกำไร (ดอกเบี้ย) ตามต้นเงินของตั๋วสัญญาใช้เงินที่ให้ไว้กับไอแบงก์ ซึ่งจะมีผลทำให้ผลประกอบการของ ทั้งสององค์กร คือ ไอแอมและไอแบงก์มีกำไรเพิ่มมากขึ้นด้วย เรียกว่าดีขึ้น ทั้งคู่" นายธงรบ กล่าว
สำหรับผลดำเนินงานในปี 2561 เรียกเก็บหนี้ได้ 2,087 ล้านบาท และทำกำไรได้ 900 ล้านบาท หรือมีกำไร 40% โดยส่วนใหญ่หนี้ที่เรียกเก็บได้กว่า 1,000 ล้านบาท มาจากการบังคับคดี ขายทอดตลาด ที่เหลือเป็นการประนอมหนี้ในชั้นบังคับคดี และมี ลูกหนี้รายย่อยที่ได้รับการติดต่อจาก เจ้าหน้าที่แล้ว ขอเข้ามาซื้อหนี้คืน
ด้านแผนดำเนินงานในปี 2562 ตั้งเป้าหมายเรียกหนี้คืน 5,000 ล้านบาท แต่คาดว่าอาจจะทำได้มากถึง 8,000 ล้านบาท โดยยอดหนี้ส่วนใหญ่เป็น ลูกหนี้รายใหญ่ถึง 87% ที่เหลือ 13% เป็นรายเล็ก และคาดว่าจะเรียกหนี้ 4.9 หมื่นล้านบาท ให้เสร็จภายในปี 2567